**Aleksejs Zagrebeļnijs** (dzimis 1974. gada 13. martā Rīgā) ir uzņēmējs, uzņēmuma *R.Evolution City* dibinātājs un valdes loceklis. Dzimis 1974. gadā Rīgā un mācījies Rīgas 32. vidusskolā. Pēc tam mācības turpināja Puškina licejā un Rīgas 74. vidusskolā. 1995. gadā viņš absolvēja Rīgas Aviācijas universitātes Ekonomikas fakultāti.

2003. gadā dibināja nekustamo īpašumu un investīciju uzņēmumu *R.Evolution City*. Vēlāk 2016. gadā dibināja *R.Evolution GmbH* Berlīnē, Vācijā, un *R.Evolution Strategy SL* Barselonā, Spānijā.

Aleksejs Zagrebeļnijs ir ilgtspējīgas arhitektūras piekritējs, ar *R.Evolution City* attīstot ēkas, kas rada savu mikrovidi, apvienojot jau bijušas celtnes ar jaunajām, kas iekļaujas pilsētas ainavā. Viņš ir koncepciju autors vairākiem uzņēmuma projektiem, tostarp tiem, kas ir guvuši arī starptautisku atzinību, piemēram, *House of the Flying Trees* un kvartālam *LEGEND*.

Projekti un apbalvojumi
-----------------------

Alekseja Zagrebeļnija vadībā uzņēmums *R.Evolution City* ir attīstījis vairākus ēku kompleksus — "Tomsona Terases", kas bija pirmā Rīgas klusā centra apkaimē uzbūvētā elitārā māja, *House of the Flying Trees* (HOFT), *LOFT & Rosegold*, uzņēmējai Emīlijai Beņjamiņai veltīto *Villa Milia*, filozofiem Johanam Georgam Hāmanim un Johanam Gotfrīdam Herderam veltīto ēku kompleksu "Filozofu rezidence", šahistam Mihailam Tālam veltīto *TAL Residence*, 20. gadsimta personībām veltīto *LEGEND.* un citus.

Projekti ir saņēmuši vairākus apbalvojumus, piemēram, *TAL Residence* saņēma *SPEAR'S Russia Awards 2013* balvu par labāko investīciju objektu Rīgā, *FIABCI Prix d'Excellence Awards 2013* nominācijā *Urban Residential Real Estate* un *Luxury Lifestyle Awards 2014* balvu.

Vairāki Alekseja Zagrebeļnija vadītie projekti ir saņēmuši Latvijas arhitektūras gada balvas — komplekss *CityZen* nominācijā "Labākā māja 2005", "Šokolāde" saņēma balvu "Par labāko arhitektūru" un titulu "Labākā māja 2006", 2007. gadā projekts "Saules republika" tika izraudzīts par gada labāko projektu un ēka *Backstage* uzvarēja nominācijā "Labākais elitārais projekts". Ēka "HOFT", kuras projekta idejas autors ir Aleksejs Zagrebeļnijs, ieguva 1. vietu konkursā "Latvijas Būvniecības Gada balva 2020" nominācijā "Jaunā dzīvojamā ēka". 2012. gadā māja *TheHome* Latvijas Celtnieku asociācijas konkursā ieguva balvu "Labākā gada būve", bet 2013. gadā tika apbalvota ar Latvijas Dizaineru asociācijas balvu kategorijā "Vides dizains" un "Fasādes dizains". 2014. gadā ēku komplekss *LEGEND.* saņēma *International Property Awards* balvu nominācijā "Pasaulē labākā dzīvojamā kompleksa arhitektūra".

Atsauces
--------

1. ↑  «Latvijā nebijis notikums: ēkas fasādi apstāda ar helikopteru palīdzību». *tvnet.lv*. 2020-10-09. Skatīts: 2021-08-24.
2. ↑  «"Filozofu rezidences" būvniecība tuvojas noslēgumam». *abc.lv*. 2018-05-11. Skatīts: 2021-08-24.
3. ↑  «SPEAR’S Russia Wealth Management Awards 2013». *mediacrat.com*. Skatīts: 2021-08-24.
4. ↑  «2013 - FIABCI Prix d'Excellence Awards». *fiabciprix.com*. Skatīts: 2021-08-24.
5. ↑  «Winners in 2014 year». *luxurylifestyleawards.com*. Skatīts: 2021-08-24.
6. ↑  «Tuvajā Pārdaugavā top divas augstceltnes – biznesa klases dzīvokļu nami "Filozofu rezidence"». *ritakafija.lv*. 2017-10-18. Skatīts: 2021-08-24.
7. ↑  Paula Jansone. *Apskats Arhitektūra Būvniecība Dizains*. Biedrība "Arhitektūra, Būvniecība, Dizains.", 2021. 77. lpp. ISSN 2661-5681.
8. ↑  «Latvijas projekts – dzīvojamais kvartāls LEGEND. ieguvis titulu Pasaulē labākā dzīvojamā kompleksa arhitektūra». *buvlaukums.lv*. 2014-12-11. Skatīts: 2021-08-24.